Imut Fr Robbie Wirth, it-tielet Ġiżwita Malti vittma tal-coronavirus
Fr Robbie Wirth huwa t-tielet vittma tal-coronavrius fost il-komunità tal-Ġiżwiti f'Malta. Huwa kellu 86 sena. Fuq Facebook, il-Ġiżwiti f'Malta ħabbru l-mewt ta' Fr Wirth u qalu li d-dettalji tal-funeral jingħataw aktar 'il quddiem. B'hekk dan hu t-66 vittma tal-coronavirus f'Malta, għalkemm il-mewt tiegħu għadha ma tħabbritx uffiċjalment mill-Ministeru tas-Saħħa. Fr Robbie Wirth studja fil-Kulleġġ ta' San Alwiġi u fl-età ta' 17-il sena daħal mal-Ġiżwiti. Mill-1954 huwa qatta' aktar minn 30 sena minn ħajtu fl-Indja fejn ġie ordnat saċerdot u ħadem mill-qrib mal-istudenti f'diversi istituzzjonijiet edukattivi. Mal-wasla tiegħu f'Malta fl-1991 huwa nħatar kappillan tal-Kulleġġ ta' San Alwiġi u serva wkoll bħala kappillan tal-Università ta' Malta bejn l-1996 u l-1999. Fl-aħħar snin huwa serva f'Dar Sarria fil-Furjana fejn għamel xogħol pastorali. Huwa ħu Maria Tabone, l-armla tal-President Emeritu Ċensu Tabone, li mietet fl-2018. Fl-aħħar jiem kien hemm żewġ Ġiżwiti oħra li tilfu ħajjithom minħabba l-Covid-19: 29 ta' Ottubru Imut il-Ġiżwita Fr Lino Cardona waqt li kellu l-Covid-19 1 ta' Novembru Imut Ġiżwita ieħor bil-coronavirus